Diari Oficial de la Generalitat Valenciana


Sumari del DOGV 4417, del 14-01-2003 (2003/8)

ORDE de 21 de novembre de 2002, de les conselleries d'Economia, Hisenda i Ocupació i de Cultura i Educació, per la qual es regulen de forma experimental accions de formació professional integrada a centres públics dependents de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/11/21/(1)/dof/vci/html**

### Dades del document

Número de DOGV
:   4417

Data del DOGV
:   14-01-2003

Secció del DOGV
:   I. DISPOSICIONS GENERALS

Número del document
:   2003/8


Data del document
:   21-11-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

 Descriptors 

:   * ensenyament professional
    * ensenyament públic
    * planificació educativa
    * centre d'ensenyament
    * formació professional
    * qualificació professional
    * legislació

ORDE de 21 de novembre de 2002, de les conselleries d'Economia, Hisenda i Ocupació i de Cultura i Educació, per la qual es regulen de forma experimental accions de formació professional integrada a centres públics dependents de la Generalitat Valenciana. [2003/8]
  
L'Acord de data 27 d'agost de 2002, del Govern Valencià, establix que en l'àmbit de les seues respectives competències les dos conselleries establisquen les disposicions necessàries per a desenrotllar un sistema integral de Formació Professional de qualitat i actualitzat que permeta adequar l'oferta de les distintes modalitats de Formació Professional a les demandes individuals i del sector productiu, i per tant a les necessitats de l'ocupació en els seus distints graus de qualificació, tot optimant els recursos i evitant que coincidisquen, tot això a fi de proporcionar el personal qualificat al sector empresarial, dins d'un procés de qualitat, innovació i noves incorporacions tecnològiques que permeten disposar del personal tècnic i qualificat professionalment requerit en un mercat laboral canviant i dins d'un procés d'incorporació de noves tecnologies i nous sistemes de producció del treball i amb una especial atenció en matèria de prevenció de riscs laborals, idiomes i tecnologies de la informació i comunicació.
  
Amb vista al desenrotllament d'un sistema integral de Formació Professional de qualitat i actualitzat, es considera essencial que els centres de formació de titularitat de la Generalitat Valenciana puguen impartir les ensenyances corresponents als diversos subsistemes de la Formació Professional, és a dir de l'Específica, de l'Ocupacional i, si és procedent, de la Contínua, tal com establix, igualment, el Pla Valencià de Formació Professional, aprovat per Acord de Govern el 15 d'octubre de 2002.
  
El desenrotllament d'estes accions experimentals de Formació Professional Integrada permetrà iniciar un camí en el desenrotllament, el disseny i la planificació dels futurs centres integrats de FP en els quals la qualificació professional obtinguda en les distintes modalitats formatives tindrà un referent comú de competències que permetrà aconseguir accions formatives dirigides a les necessitats dels processos productius i del mercat de treball, tot això emmarcat en un sistema integrat capaç d'aconseguir un tractament global, coordinat i eficaç de les qualificacions i la formació professional de persones, empreses i organitzacions.
  
Amb això, d'altra banda, s'avança a la nostra Comunitat en la consecució del que preveu la Llei Orgànica 5/2002, de 19 de juny, de les Qualificacions i de la Formació Professional, l'article 11 de la qual preveu l'existència de centres de Formació Professional en els quals s'impartisquen ofertes de Formació Professional que conduïsquen a l'obtenció de títols de Formació Professionals i certificats de professionalitat.
  
En virtut de tot això, i en ús de les facultats que ens conferix la Llei 5/1983, de 30 de desembre, de Govern Valencià, sentit el Consell Valencià de la Formació Professional,
  
Disposem
  
Primer
  
En els instituts d'Educació Secundària i en els centres SERVEF de Formació de la Generalitat Valenciana que així es determine, s'hi podran impartir mòduls o cicles de Formació Professional
  
Específica, i mòduls o certificats de Professionalitat de Formació Professional Ocupacional, tant a treballadors desocupats com ocupats.
  
Els citats centres hauran de reunir els requisits mínims que preveu la normativa vigent, en cada modalitat, i podran així mateix impartir, prèvia autorització de l'administració corresponent, ensenyaments de Formació Professional no incloses en el paràgraf anterior.
  
Segon
  
Els centres que realitzen les accions descrites en l'apartat anterior en funció de la seua dependència orgànica, tindran com a referència un altre centre de Formació de diferent dependència per a facilitar la col·laboració en tot allò que s'ha relacionat amb el desenrotllament dels programes, l'assessorament i la gestió administrativa.
  
Tercer
  
Els centres en què es vagen a realitzar les accions formatives previstes en esta orde seran determinats per resolució conjunta de la subsecretària de Cultura i Educació i el director general del SERVEF.
  
En la citada resolució s'indicarà el seu centre de referència, així com les ensenyances de Formació Professional Específica o Ocupacional que, segons els casos, podran impartir.
  
Quart
  
Les despeses de funcionament correran a càrrec del centre on es realitzen les accions formatives.
  
Les despeses del personal que impartisca ensenyances corresponents a la Formació Professional Ocupacional podran sufragar-se a càrrec del Pla Nacional de Formació i Inserció Professional quan el citat personal procedisca del Fitxer d'Experts Docents de la Direcció General de Formació i Qualificació Professional.
  
Quint
  
L'alumnat que pertanya als cicles formatius de Formació Professional Específica estarà adscrit a un institut d'Educació Secundària, independentment del lloc on es realitzen les accions formatives.
  
Sext
  
El personal docent funcionari que impartisca ensenyances de Formació Professional de distintes modalitats haurà de tindre l'oportuna compatibilitat, que es concedirà en els termes reglamentàriament establits.
  
Sèptim
  
Per a la coordinació i el seguiment de les accions descrites en esta orde es constituirà una comissió mixta formada per tres tècnics de cada una de les conselleries, que informarà periòdicament el Consell Valencià de Formació Professional.
  
El que disposa l'anterior paràgraf s'entén sense perjuí de les facultats de govern, administració i règim intern dels centres, que seran de l'òrgan a què corresponga en funció de la seua adscripció.
  
Octau
  
Es delega en els directors dels IES la firma de convenis de col·laboració amb institucions sense fins de lucre de caràcter privat que permeten la utilització d'espais formatius per a la realització de cursos de Formació Professional Ocupacional o Contínua en les condicions que establisquen les direccions generals d'Ordenació i Innovació Educativa i Política Lingüística, i de Centres Docents, dins d'un procés d'optimació de recursos públics i adequació de les activitats a les necessitats i demandes dels distints sectors de la nostra Comunitat, sempre que no se'n deriven obligacions econòmiques per als centres educatius.
  
Disposicions addicionals
  
Primera
  
Podran realitzar-se accions integrades durant el curs 2002-2003 en els següents centres:
  
Segona
  
De conformitat amb la disposició addicional primera de la Llei Orgànica 5/2002, els funcionaris dels cossos de professors d'Ensenyament Secundari i de professors tècnics de Formació Professional dels centres autoritzats i dels seus referents, citats en la disposició addicional primera de la present Orde, podran impartir ensenyances de Formació Ocupacional fins al límit de la compatibilitat que determine l'administració competent.
  
Disposicions finals
  
Primera
  
S'autoritza els directors generals de Centres Docents, d'Ordenació i Innovació Educativa i Política Lingüística de la Conselleria de Cultura i Educació, i de Formació i Qualificació Professional del SERVEF perquè en l'àmbit de les seues respectives competències adopten les mesures necessàries per al compliment d'esta orde.
  
Segona
  
S'autoritza el director general del SERVEF i la subsecretària de Cultura i Educació perquè, a través de resolució conjunta, puguen extingir i modificar les condicions per a la impartició de les accions experimentals de Formació Professional indicades en la disposició addicional primera.
  
Tercera
  
La present Orde entrarà en vigor el dia de la publicació en el Diari Oficial de la Generalitat Valenciana.
  
València, 21 de novembre de 2002.
  
El conseller d'Economia, Hisenda i Ocupació
  
VICENTE RAMBLA MOMPLET
  
El conseller de Cultura i Educació


Còpia Permalink ELI